Proiect



**GUVERNUL REPUBLICII MOLDOVA**

**HOT Ă R Â R E nr.**

**din 2025**

**Chișinău**

**pentru aprobarea Regulamentului privind informarea și consultarea publică în procesul elaborării și aprobării documentației de amenajare a teritoriului și de urbanism**

În temeiul art. 32 și art. 94 alin. (1) din Codul urbanismului și construcțiilor nr. 434/2023 (Monitorul Oficial al Republicii Moldova, 2024, nr. 41-44, art. 61), cu modificările ulterioare,

Guvernul HOTĂRĂȘTE:

1. Se aprobă Regulamentul privind informarea și consultarea publică în procesul elaborării și aprobării documentației de amenajare a teritoriului și de urbanism (se anexează).

2. Prezenta hotărâre intră în vigoare la data publicării în Monitorul Oficial al Republicii Moldova.

**PRIM-MINISTRU DORIN RECEAN**

Contrasemnează:

Viceprim-ministru, ministrul

 infrastructurii și dezvoltării regionale Vladimir BOLEA

Aprobat

prin Hotărârea Guvernului nr. /2025

**REGULAMENTUL**

**privind informarea și consultarea publică în procesul elaborării și aprobării documentației de amenajare a teritoriului și de urbanism**

**Capitolul I**

**Dispoziții generale**

1. Regulamentul privind informarea și consultarea publică în procesul elaborării și aprobării documentației de amenajare a teritoriului și de urbanism (în continuare - Regulament) stabilește cadrul procedural pentru organizarea și desfășurarea informării și consultării publice în procesul de elaborare, modificare și aprobare a documentației de amenajare a teritoriului și de urbanism, în conformitate cu principiile transparenței, nediscriminării și incluziunii sociale, promovând o planificare urbană participativă.
2. Consultarea publică este instrumentul care asigură participarea echilibrată a tuturor segmentelor societății la dezvoltarea urbană sustenabilă și echitabilă, prin informare oportună și accesibilă, implicare activă și utilizare eficientă a contribuțiilor părților interesate, permițând colectarea opiniilor și datelor relevante despre zona analizată, în vederea creării și menținerii unui mediu de viață favorabil pentru cei vizați de documentațiile de amenajare a teritoriului și de urbanism respective.
3. Consultarea publică este obligatorie ca parte integrantă a procedurii de inițiere, elaborare, avizare și aprobare a tuturor documentațiilor de urbanism.
4. Informarea și consultarea populației se efectuează în toate fazele proceselor de elaborare, modificare și aprobare a documentației de amenajare a teritoriului și de urbanism.
5. Consultările publice în procesul elaborării și aprobării documentației de amenajare a teritoriului și de urbanism se desfășoară în patru forme:
	1. consultări publice desfășurate în scopul determinării opiniei populației și a mediului de afaceri față de inițierea elaborării documentației de amenajare a teritoriului și de urbanism;
	2. consultări publice a propunerilor formulate și eventualele soluții de proiect promovate;
	3. consultări publice prin utilizarea studiilor sociologice în procesul elaborării și aprobării documentației de amenajare a teritoriului și de urbanism;
	4. consultări publice desfășurate în procesul evaluării strategice de mediu a documentației de amenajare a teritoriului și de urbanism, conform art. 10 din Legea nr.11/2017 privind evaluarea strategică de mediu.
6. Responsabilitatea pentru organizarea consultării publice revine autorităților administrației publice abilitate cu aprobarea documentației respective.
7. Finanțarea consultărilor publice se va efectua conform art. 33 și art. 97 din Codul urbanismului și construcțiilor nr. 434/2023.

**Capitolul II**

**Organizarea consultării publice**

1. Consultarea publică debutează cu informarea populației și mediului de afaceri privind intenția de elaborare a documentației de amenajare a teritoriului și de urbanism și se încheie odată cu aprobarea acestor documente.
2. Consultarea publică este inițiată prin dispoziția autorității executive a administrației publice, care instituie un grup de lucru responsabil de supravegherea și coordonarea procesului de consultare în toate etapele de elaborare a documentației de amenajare a teritoriului și de urbanism, care pe lângă membri se includ președinte și secretar. Mandatul de membru, atribuțiile acestora, numărul de membri în grupul de lucru, precum și informația cu privire la modul de prelucrare a datelor cu caracter personal, vor fi stabilite în dispoziția de desemnare a grupului de lucru.
3. Consultările publice prevăzute se organizează în limba română, în format hibrid, prin ședințe publice fizice și simultan online, cu acces la video și audio, asigurând posibilitatea intervenției participanților.
4. Sesiunile online vor fi înregistrate integral (video și audio), arhivate și puse la dispoziția populației pe site-ul web oficial al autorității publice abilitate cu aprobarea documentației respective.
5. În funcție de complexitatea documentației de urbanism care urmează a fi elaborată, consultarea publică poate include ședințe individuale cu grupurile de lucru vulnerabile, pe lângă ședințele publice, și alte metode de colectare a opiniilor și datelor relevante, precum chestionare, interviuri calitative individuale sau de grup (focus grupuri), sondaje de opinie sau ateliere de lucru, astfel încât să se asigure obținerea unor date reprezentative și fiabile.
6. Metodele de colectare a opiniilor și datelor relevante vor asigura documentarea și verificarea sursei informațiilor, pentru a garanta că acestea provin doar de la populația, întreprinderile sau instituțiile din zona analizată.
7. Consultările publice stipulate la subpct. 5.1 sunt organizate pentru analiza și validarea temei-program, constituind prima etapă a procesului de consultare a populației.
8. Grupul de lucru are responsabilitatea de a informa populația despre inițierea consultărilor publice și organizarea ședințelor publice la fiecare etapă.
9. Informarea populației despre inițierea consultărilor publice se realizează prin multiple mijloace de comunicare, astfel încât să asigure o participare largă și inclusivă, după cum urmează:
	1. publicarea anunțului privind organizarea consultării publice se va realiza pe pagina web oficială a autorității publice centrale din domeniul amenajării teritoriului și pe platforma www.particip.gov.md;
	2. afișarea anunțurilor în locuri publice vizibile, precum sediul primăriei, panourile de informare publică și intrările în blocurile de locuit și alte spații cu acces facil pentru populație;
	3. transmiterea scrisorilor oficiale adresate asociațiilor de proprietari din condominiu, organizațiilor necomerciale, instituțiilor publice, agenților economici care își desfășoară activitatea în zona analizată și altor entități relevante;
	4. în cazul documentației de amenajare a teritoriului și a planurilor urbanistice generale pentru municipiile și pentru orașele în care își are sediul consiliul raional, informarea se va realiza, inclusiv prin intermediul mass-media.
	5. alte mijloace de informare adaptate specificului comunității locale, care să asigure accesibilitatea și incluziunea tuturor categoriilor de populație.
10. La inițierea procesului de elaborare a documentației de amenajare a teritoriului, precum și la demararea fiecărei secțiuni a Planului Național de Amenajare a Teritoriului, autoritatea competentă se obligă să asigure informarea prealabilă a populației, în conformitate cu pct. 16.
11. Anunțul privind desfășurarea ședințelor publice trebuie să conțină cel puțin informații privind obiectul ședințelor, data, ora, locația desfășurării acestora, agenda, iar pentru ședințele organizate online, link-ul de acces sau un cod QR pentru cei care au confirmat participarea.
12. Informarea cetățenilor trebuie realizată cu cel puțin 15 de zile lucrătoare înainte de desfășurarea ședințelor publice, astfel încât cetățenii să aibă timp suficient pentru a se informa și a formula opinii, remise în adresa autorității publice locale prin e-mail sau pe suport de hârtie.
13. Grupul de lucru, la organizarea ședințelor publice va invita, pentru fiecare etapa, următoarele categorii de participanți:
	1. populația, inclusiv persoanele care locuiesc în regim de închiriere și proprietarii de imobile din zona analizată și din vecinătatea acesteia, respectiv în raza de 500 de metri de la zona analizată;
	2. reprezentanții agenților economici care își desfășoară activitatea în zona analizată;
	3. reprezentanți ai instituțiilor publice din zona analizată, cum ar fi școli, grădinițe, spitale, centre de sănătate și alte entități publice relevante pentru comunitatea locală ;
	4. reprezentanți ai organizațiilor necomerciale care activează în domenii relevante, din unitatea administrativ-teritorială respective;
	5. reprezentanți ai asociațiilor de proprietari din zona analizată.
	6. alte grupuri de interes, inclusiv reprezentanți ai organizațiilor necomerciale cu activități în domeniul protecției sociale și apărării drepturilor omului.
14. În procesul elaborării și aprobării documentației de urbanism, consultarea publică se desfășoară pe etape, în conformitate cu prevederile art. 95 alin. (1) din Cod.
15. În aplicarea prevederilor art. 95 alin. (1) din Cod, se admite organizarea concomitentă a unor etape de consultare a populației , în măsura în care acestea se referă la activități complementare ale procesului de elaborare și aprobare a documentației de urbanism și nu afectează dreptul la informare și participare efectivă a publicului.
16. Consultările publice desfășurate în cadrul studiilor de sociologie urbană includ, pe lângă etapele prevăzute la art. 95 alin. (1) din Cod, o etapă suplimentară de colectare a datelor inițiale, desfășurată la inițierea studiului sociologic urban. Această etapă are rolul de a identifica percepțiile, necesitățile și așteptările populației cu privire la dezvoltarea urbană.
17. În situația în care, 1/3 din persoanele sau entitățile sociale susceptibile de a fi afectate formulează obiecții sau își manifestă opoziția față de soluțiile propuse, Grupul de lucru are obligația de a dispune organizarea unor sesiuni suplimentare de consultare și de a implementa metode suplimentare de colectare și analiză a datelor, corelate cu specificul preocupărilor exprimate.

**Capitolul III**

**Consultările publice prin utilizarea studiilor de sociologie**

1. Consultarea publică în cadrul studiilor de sociologie urbană se vor organiza în vederea:
	1. evaluării structurii demografice și socio-economice a zonei vizate, prin identificarea caracteristicilor populației (vârstă, dizabilitate, gen, nivel de educație, venituri, ocupare profesională) și analiza distribuției geografice, în baza datelor Biroului Național de Statistică;
	2. stabilirea principalelor deficiențe și oportunități de dezvoltare urbană prin identificarea nevoilor, priorităților și problemelor comunității,;
	3. determinării nivelului de trai și a calității vieții, prin evaluarea accesului la servicii publice și infrastructură (transport, sănătate, educație, spații verzi) și analiza percepțiilor locuitorilor;
	4. consolidării proceselor de consultare publică, prin asigurarea unui cadru transparent și participativ de dialog între autoritățile publice și cetățeni;
	5. asigurării dezvoltării urbane în conformitate cu interesele populației prin integrarea rezultatelor obținute în procesul de elaborare și implementare a planurilor urbanistice.
2. În cadrul procesului de elaborare a studiului sociologic, Grupul de lucru va include, în mod obligatoriu, inclusiv experți care sunt implicați în elaborarea studiului.
3. Autoritatea administrației publice abilitată cu aprobarea documentației de amenajare a teritoriului și de urbanism va include reprezentanți suplimentari din partea societății civile, ai instituțiilor de cercetare, care dețin specialiști competenți în domeniu amenajării teritoriului și de urbanism sau ai organizațiilor necomerciale relevante în domeniu, pentru a asigura o evaluare obiectivă și o reprezentativitate extinsă, inclusiv a necesităților persoanelor cu dizabilități și persoanelor cu mobilitate redusă.
4. Pentru fiecare etapă de consultare publică din cadrul studiilor sociologice, se va organiza, cel puțin o ședință publică desfășurată atât în format fizic, cât și online conform pct. 10.
5. La fiecare etapă de consultare se asigură atingerea proporției minime de participanți conform tabelului. Pentru calculul cotei minime, se vor include exclusiv persoanele care fac parte din populația zonei analizate.

Tabel – Proporția minimă de participanți în funcție de dimensiunea zonei analizate.

|  |  |
| --- | --- |
| **Dimensiunea populației** | **Proporția minimă de participanți (%)** |
| Până la 2.000 | 16.10 |
| Până la 5.000 | 7.14 |
| Până la 10.000  | 3.70 |
| Până la 50.000 | 0.76 |
| Până la 100.000 | 0.38 |
| Până la 500.000 | 0.08 |
| Până la 1.000.000 | 0.04 |

1. Nu au drept de vot în cadrul consultărilor:
	1. persoanele care nu au reședința sau domiciliul în zona afectată ori în raza de 500 de metri;
	2. persoanele implicate în elaborarea documentației de urbanism;
	3. reprezentanții autorităților publice și funcționarii responsabili de avizarea și aprobarea documentației.

**Capitolul IV**

**Documentarea procesului de consultare publică**

1. Grupul de lucru este responsabil pentru documentarea fiecărei etape de consultare publică, asigurând:
	1. înregistrarea și arhivarea informațiilor colectate în timpul consultărilor;
	2. elaborarea unui document în care se vor descrie procedurile și operațiunile de prelucrare a datelor cu caracter personal, inclusiv măsurile de asigurare a securității datelor prelucrate conform Legii nr. 133/2011 privind protecția datelor cu caracter personal;
	3. întocmirea proceselor-verbale ale întrunirilor de consultare publică și gestionarea arhivării acestora;
	4. informarea cetățenilor despre rezultatele consultărilor și modul în care opiniile exprimate au fost luate în considerare, prin publicarea proceselor-verbale ale întrunirilor pe site-ul autorităților publice abilitate cu aprobarea documentației respective.
2. Procesele-verbale ale întrunirilor de consultare publică vor fi elaborate pentru fiecare ședință publică organizată și vor conține cel puțin următoarele informații:
	1. data, ora și locația desfășurării;
	2. adresa web a înregistrării online a întrunirii, disponibil pe site-ul web oficial al autorității publice abilitate cu aprobarea documentației respective;
	3. ordinea de zi și subiectele discutate;
	4. lista participanților și statutul acestora, precum și metoda prin care aceștia au fost implicați în consultări la fiecare etapă;
	5. proporția participanților care au luat parte la consultări, raportată la totalul populației din zona analizată, pentru fiecare etapă;
	6. informații privind alte forme de consultare organizate conform pct. 11, rezultatele acestora;
	7. sinteza opiniilor și propunerilor exprimate de participanți;
	8. modul în care opiniile și propunerile exprimate au fost luate în considerare, incluse în sinteza aferentă consultării;
	9. semnătura președintelui întrunirii și a secretarului desemnat pentru redactarea procesului-verbal.